《水调歌头 其八 癸卯中秋作》
宋代·刘克庄

老年有奇事，天放两中秋。使君飞榭千尺，缥缈见麟洲。

景物东徐城上，岁月北征诗里，圆缺几时休。俯仰慨今昔，惟酒可浇愁。

风露高，河汉澹，素光流。贾胡野老相庆，四海十分收。

竞看姮娥金镜，争信仙人玉斧，费了一番修。衰晚笔无力，谁伴赋黄楼。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。